b'\n_START_ARTICLE_\nWilliam Walker\n_START_SECTION_\nBiografie\n_START_PARAGRAPH_\nWalker avea descenden\xc8\x9b\xc4\x83 sco\xc8\x9bian\xc4\x83 \xc8\x99i s-a n\xc4\x83scut \xc3\xaen Nashville, Tennessee. La v\xc3\xa2rsta de 14 ani (!) absolv\xc4\x83 Universitatea din Nashville. C\xc4\x83l\xc4\x83tore\xc8\x99te apoi prin Europa, studiind medicina la universit\xc4\x83\xc8\x9bile din Edinburgh \xc8\x99i Heidelberg. La v\xc3\xa2rsta de 19 ani prime\xc8\x99te diploma de doctor de la universitatea din Pennsylvannia,profeseaz\xc4\x83 o scurt\xc4\x83 perioad\xc4\x83, apoi se mut\xc4\x83 \xc3\xaen New Orleans pentru a studia dreptul. Lucreaz\xc4\x83 apoi la ziarul New Orleans Crescent. \xc3\x8en 1849 se mut\xc4\x83 \xc3\xaen San Francisco, California, unde lucreaz\xc4\x83 \xc3\xaen continuare ca jurnalist. \xc3\x8en aceast\xc4\x83 perioad\xc4\x83 Walker \xc3\xaencepe s\xc4\x83 f\xc4\x83ureasc\xc4\x83 planuri de cucerire a unor teritorii latino-americane, pentru a crea state conduse de vorbitori albi de limb\xc4\x83 englez\xc4\x83.\n_START_SECTION_\nExpedi\xc8\x9bia din Mexic\n_START_PARAGRAPH_\nLa 15 octombrie 1853, \xc3\xaempreun\xc4\x83 cu alti 45 oameni, \xc3\xaencepe prima expedi\xc8\x9bie, care avea scopul de a cuceri teritoriile mexicane Baja California \xc8\x99i Sonora. Reu\xc8\x99e\xc8\x99te s\xc4\x83 cucereasc\xc4\x83 ora\xc8\x99ul La Paz, capitala regiunii Baja California, pe care o declar\xc4\x83 capitala noii \xe2\x80\x9eRepublici a Californiei de jos\xe2\x80\x9d, pre\xc8\x99edinte fiind el \xc3\xaensu\xc8\x99i. De\xc8\x99i nu a dob\xc3\xa2ndit control \xc8\x99i asupra Sonorei, trei luni mai t\xc3\xa2rziu el proclam\xc4\x83 Baja California ca parte a l\xc4\x83rgitei \xe2\x80\x9eRepublici Sonora\xe2\x80\x9d._NEWLINE_Lipsa de provizii \xc8\x99i rezisten\xc8\x9ba guvernului mexican \xc3\xael for\xc8\x9beaz\xc4\x83 \xc3\xaens\xc4\x83 pe Walker s\xc4\x83 se retrag\xc4\x83. Re\xc3\xaentors \xc3\xaen California, el este judecat sub acuza\xc8\x9bia de r\xc4\x83zboi ilegal. \xc3\x8en acea perioad\xc4\x83 a expansionismului SUA, proiecte ca ale lui erau foarte populare, astfel \xc3\xaenc\xc3\xa2t juriului i-a luat numai 8 minute pentru a-l achita.\n_START_SECTION_\nCucerirea Nicaraguei\n_START_PARAGRAPH_\n\xc3\x8en acea perioad\xc4\x83 Nicaragua era r\xc4\x83v\xc4\x83\xc8\x99it\xc4\x83 de un r\xc4\x83zboi civil. La 4 mai 1855, Walker, av\xc3\xa2nd un grup de 57 de oameni, pleac\xc4\x83 din San Francisco spre Nicaragua. La sosire prime\xc8\x99te \xc3\xaent\xc4\x83riri \xc8\x99i se aliaz\xc4\x83 cu rebelii. La 1 septembrie \xc3\xaenvinge armata na\xc8\x9bional\xc4\x83 nicaraguan\xc4\x83 iar o lun\xc4\x83 mai t\xc3\xa2rziu cucere\xc8\x99te capitala Granada \xc8\x99i preia controlul asupra \xc8\x9b\xc4\x83rii. Noul pre\xc8\x99edinte devine Patricio Rivas, dar Walker, fiind comandantul armatei, de\xc8\x9binea puterea real\xc4\x83. Pre\xc8\x99edintele SUA de atunci, Franklin Pierce, recunoa\xc8\x99te noul regim._NEWLINE_Walker recruteaz\xc4\x83 noi solda\xc8\x9bi, \xc3\xaen special europeni \xc8\x99i americani, cu scopul de a cuceri celelalte patru state central-americane: Guatemala, El Salvador, Honduras, \xc8\x99i Costa Rica._NEWLINE_Datorit\xc4\x83 anul\xc4\x83rii unei concesiuni de transport din Nicaragua a magnatului american Cornelius Vanderbilt, acesta reu\xc8\x99e\xc8\x99te s\xc4\x83 conving\xc4\x83 administra\xc8\x9bia de la Washington s\xc4\x83 anuleze recunoa\xc8\x99terea regimului lui Walker. Pentru a-l \xc3\xaendep\xc4\x83rta, el finan\xc8\x9beaz\xc4\x83 o coali\xc8\x9bie a celor 4 \xc8\x9b\xc4\x83ri central-americane amenin\xc8\x9bate de Walker. \xc3\x8en aprilie 1856 trupele costaricane p\xc4\x83trund \xc3\xaen Nicaragua \xc8\x99i \xc3\xael \xc3\xaenving pe Walker.\n_START_SECTION_\n\xc3\x8entoarcerea \xc3\xaen SUA\n_START_PARAGRAPH_\nLa 1 mai 1857 Walker se pred\xc4\x83 comandorului Charles Henry Davis, din marina SUA, \xc8\x99i este repatriat. La \xc3\xaentoarcerea \xc3\xaen New York este aclamat de mul\xc8\x9bime ca un erou. \xc8\x98ase luni mai t\xc3\xa2rziu el organizeaz\xc4\x83 o alt\xc4\x83 expedi\xc8\x9bie, dar este arestat.\n_START_SECTION_\nMoartea \xc3\xaen Honduras\n_START_PARAGRAPH_\n\xc3\x8en 1860 public\xc4\x83 o carte despre expedi\xc8\x9bia din Nicaragua, apoi \xc3\xaencepe o nou\xc4\x83 expedi\xc8\x9bie. Debarc\xc4\x83 \xc3\xaen portul Trujillo din Honduras, dar este capturat de Marina Regal\xc4\x83 britanic\xc4\x83. Englezii, care inten\xc8\x9bionau s\xc4\x83 controleze zona viitorului canal inter-oceanic, \xc3\xael considerau o amenin\xc8\x9bare pentru interesele lor, astfel c\xc4\x83 \xc3\xael predau autorit\xc4\x83\xc8\x9bilor din Honduras, care \xc3\xael execut\xc4\x83 la 12 septembrie 1860, la v\xc3\xa2rsta de 36 ani.'